བོད་མིའི་སྒྲིག་འཛུགས་ཀྱི་གཞུང་འབྲེལ་ངོ་དེབ་ཐོག་བཀའ་ཟུར་མཆོག་སྐུ་གྲོངས་བར་མྱ་ངན་གུས་འདུད་དང་ཤུལ་ལུས་ནང་མི་འབྲེལ་ཡོད་ཡོངས་ལ་གདུང་སེམས་མཉམ་སྐྱེད་གནང་བའི་ནང་།བཀའ་ཟུར་རྒྱ་རི་བློ་གྲོས་རྒྱལ་མཚན་མཆོག་སྐུ་ཚེའི་འཕེན་པ་རྫོགས་པའི་ཡིད་སྐྱོའི་གནས་ཚུལ་བྱུང་བར་བོད་མི་དང་འཛམ་གླིང་ཁྱོན་དུ་གནས་པའི་བོད་དོན་རྒྱབ་སྐྱོར་བ་རྣམས་ཀྱིས་མྱ་ངན་གུས་འདུད་ཞུ་བཞིན་ཡོད།དམ་པ་ཁོང་ནི་བཙན་བྱོལ་བོད་མིའི་ཆབ་སྲིད་ཀྱི་འཐབ་རྩོད་དབུ་ཁྲིད་མཁན་གཙོ་གྲས་ཤིག་ཡིན་སྟབས།ཁོང་སྐུ་གཤེགས་པ་དེས་བོད་མིའི་རང་དབང་འཐབ་རྩོད་ཀྱི་ལེའུ་གཅིག་མཇུག་བསྒྲིལ་བར་ངོས་འཛིན་ཞུ་ཆོགདམ་པ་དེ་ཉིད་ཀྱིས་ཚེ་རབས་ཕྲེང་བ་ནས་བསགས་པའི་བྱས་བསགས་སྡིག་ལྟུང་རྣམས་བྱང་ཞིང་དག་ནས་དལ་རྟེན་རིམ་བརྒྱུད་ཀྱི་རྣམ་མཁྱེན་རྒྱལ་བའི་གོ་འཕང་མྱུར་དུ་ཐོབ་པའི་སྨོན་འདུན་ཤུགས་དྲག་ཞུ་ཡི་ཡོད་ཅེས་བཀོད་འདུགབཀའ་ཟུར་རྒྱ་རི་བློ་གྲོས་རྒྱལ་མཚན་རིན་པོ་ཆེ་མཆོག་ནི་ཕྱི་ལོ་༡༩༤༩ལོར་དཀར་མཛེས་ཁུལ་ཉག་རོང་ཡབ་རྒྱ་རི་ཉི་མ་ཚང་དུ་སྐུ་འཁྲུངས་ཞིང་།དགུང་ལོ་ཆུང་དུས་ནས་ཡུལ་དེའི་རྗེ་མཁན་པོ་ཨ་བརྟན་གྱི་ཡང་སྲིད་དུ་ངོས་འཛིན་ཞུས་ཏེ་དགོན་པར་གསན་བཞེས་གནང་།ཕྱི་ལོ་༡༩༥༩ལོར་རྒྱ་ནག་གཞུང་གིས་བོད་ས་ཡོངས་རྫོགས་བཙན་བཟུང་བྱས་རྗེས་རྒྱ་གར་ལ་བཙན་བྱོལ་དུ་ཕེབས་གནང་ཡོད་པ་དང་།རྒྱ་གར་དུ་འབྱོར་རྗེས་རྡོར་གླིང་ཁུལ་དུ་དབྱིན་ཡིག་སློབ་སྦྱོང་གནང་ཞོར་དུ་རྡོར་གླིང་རང་དབང་གསར་ཤོག་ཅེས་པའི་གསར་ཤོག་ནང་ཕྱག་ལས་གནང་ཡོད་འདུགཕྱི་ལོ་༡༩༦༩ལོ་ནས་བོད་གཞུང་དགའ་ལྡན་ཕོ་བྲང་གི་གཞུང་ཞབས་ལས་བྱེད་ཁོངས་སུ་ཞུགས་གནང་སྟེ་ལྡི་ལི་དོན་གཅོད་ཁང་གི་དྲུང་གཞོན་གྱི་ཕྱག་ལས་གནང་།ཕྱི་ལོ་༡༩༧༠ལོར་སྐབས་དེའི་བོད་པ་ན་གཞོན་ཚོས་རང་གི་ལས་འགན་གྱི་ཞོར་དུ་བོད་སྤྱི་པའི་ལས་དོན་ལ་ནུས་པ་འཕར་མ་སྤུང་ཆེད་ཆོལ་ཁ་དང་ཆོས་ལུགས་ཀྱི་ངོ་བོ་གཏན་ནས་མེད་པའི་བོད་ཀྱི་གཞོན་ནུ་ལྷན་ཚོགས་ཀྱི་སྒྲིག་འཛུགས་གསར་འཛུགས་ཀྱི་ཐུགས་འགན་བཞེས་ཡོད་པར་མ་ཟད།རྒྱ་གར་དུ་བོད་དོན་ལས་འགུལ་གོང་མཐོར་སྤེལ་པར་འཕགས་བོད་མཛའ་འབྲེལ་ཚོགས་པ་ཟུར་འཛུགས་ཀྱིས་རྒྱ་གར་བའི་དཔོན་རིགས་ཁག་ལ་ཐད་ཀར་འབྲེལ་བ་བཙུགས།ཕྱི་ལོ་༡༩༨༠ལོར་སྐབས་བདུན་པའི་བོད་མི་མང་སྤྱི་འཐུས་ཁོངས་མདོ་སྟོད་སྤྱི་འཐུས་སུ་འདེམས་ཐོན་བྱུང་བ་དང་།སྐབས་དེའི་སྤྱི་འཐུས་ཚོགས་གཙོ་ཡང་གནང་།